1Nainappa malaéka’ malimaé seppungngi tarompé’na, nauwitai séuwa wéttowing sempé’ polé ri langié nonno ri linoé. Iyaro wéttowingngé riwéréngngi goncinna balorang amaténgngé.
2Na iyaro wéttowingngé natimpa’ni balorang amaténgngéro, nainappa massuni rumpué polé ri lalenna pada-pada rumpu polé ri dapureng iya battowaé. Mata essoé sibawa bétaraé mapettanni nataro rumpu polé ri peppingngéro.
3Nainappa polé ri rumpuéro massuni sining incalé iya nonnoé ri linoé. Iyaro sining incalé riwéréngngi akuwasang iya padaé pada-pada iya riwéréngngéngngi dokkéngngé.
4Riyattéyangngi mennang solangiwi wellaé, iyaré’ga aju-kajungngé, iyaré’ga tanet-taneng laingngé. Banna mennang weddingngi nalurui sining tau iya dé’é tanrang ségélé’ polé ri Allataala ri linrona.
5Iyaro sining incalé dé’ naripalalo mpunoi sining tauwéro, sangadinna nasissai bawang mennang limampuleng ittana. Angéttukeng iya napaompoé passissanna iyaro sining incalé pada-padai angéttukeng iya napaompoé passuina dokkéngngé.
6Ri wettu limampulengngéro, iyaro sining tauwé makkuragai kuwammengngi namaté, iyakiya dé’ nawedding mennang maté; macinnai mennang maté, iyakiya amaténgngé mabélai polé ri mennang.
7Tappana iyaro incalé pada-padai riita anyarang iya sadiyaénna untu’ mammusu. Ri ulunna engka séuwa iya paitaé pada-pada passigera’ ulawengngé. Tappana pada-padai tappa tolinoé.
8Gemme’na pada-padai gemme’ makkunraié, sibawa isinna pada-pada isi singaé.
9Arona natongkoi sibawa séuwa iya maéloé pada-pada waju bessié. Oni pannina pada-pada oni karéta anyarang maégaé iya mattengngangngé malluru ri laleng ammusurengngé.
10Mappunnaiwi ikko enrengngé passuwi pada-pada dokkéngngé. Na ri laleng ikko’naro monro awatangenna untu’ sissai tauwé limampuleng ittana.
11Mappunnaiwi arung iya paréntaéngngi, sibawa arunna iyanaritu malaéka’ iya tanggung jawakiyéngngi balorang amaténgngé. Asenna ri laleng basa Ibrani iyanaritu Abadon; sibawa ri laleng basa Yunani Apolion (iya bettuwannaé "Pakkasolang").
12Acilakang mammulangngé labe’ni. Purairo engka duwa acilakang iya harusu’é polé.
13Nainappa malaéka’ iya maennengngé seppungngi tarompé’na. Nauwéngkalingai séuwa sadda polé ri iya eppa sunna mézba ulawengngé iya engkaé ri yolona Allataala.
14Iyaro saddaé makkedai lao ri malaéka’ ennengngéro, "Leppessangngi iya eppa malaéka’ iya tassiyoé ri Salo Efratro!"
15Iya eppa malaéka’éro rileppessanni. Purani mennang ripassadiya banna untu’ jang, esso, uleng sibawa taungngéro untu’ mpunoi tawa tellunna polé ri sininna rupa tauwé.
16Ripowadanna makkedaé jumellana sining pasukang makkinnyarangngéro iyanaritu égana duwa ratu juta.
17Sibawa ri laleng pakkitangngé, uwitai sining anyarangngéro enrengngé sining tonangiyéngngi. Sining tonangiyéngngi pakéi waju bessi iya macella malluwa’é tappana, magawu pada-pada batu nilangngé, enrengngé maridi balérang. Ulunna sining anyarangngéro pada-padai ulu singaé, sibawa polé ri bawana massui apié, rumpué sibawa balérangngé.
18Tawa tellunna polé ri rupa tauwé riyunoi ri iya tellu abalaéro; iyanaritu api, rumpu sibawa balérang iya massué polé ri bawana sining anyarangngéro.
19Awatangenna sining anyarangngéro monroi ri bawana kuwaéttopa ri ikko’na. Sining ikko’na pada-padai ula makkulué. Nasibawang sining ikko’naro, iyaro sining anyarangngé nasissai rupa tauwé.
20Iyakiya sésana polé ri umma’ tolinoé iya dé’é nariyuno risining abalaéro, dé’to namaélo salaiwi pangkaukeng limanna muto mennang. Dé’ nappésau mennang massompa risining sétangngé, sibawa barahala-barahala ulawengngé, péra’é, tembagaé, batu sibawa ajué iya dé’é naulléi makkita, iyaré’ga maréngkalinga, iyaré’ga joppa.
21Dé’to mennang nasesse’i sining pangkaukenna iya majaé, iyanaritu abbunowangngé, paddissengengngé sibawa mappangaddié enrengngé ménnauwé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn